钦定古今图书集成/明伦汇编/官常典/第576卷 > 纳麟
## 钦定古今图书集成/明伦汇编/官常典/第576卷 > 纳麟

按《元史》本传：纳麟，智曜之孙，睿之子也。大德六年，纳
麟以名臣子，用丞相哈剌哈孙荅剌罕荐，入备宿卫。
十年，除中书舍人。至大四年，迁宗正府郎中。皇庆元
年，擢佥河南廉访司事。延祐初，拜监察御史，以言事
忤旨，仁宗怒叵测，中丞朵儿只力救之，乃解。又言：“风
宪恃纠劾之权而受人赂者，宜刑而加流。”四年，迁刑
部员外郎。六年，出为河南行省郎中。至治三年，入为
都漕运使。泰定中，擢湖南、湖北两道廉访使。天历元
年，除杭州路总管，锄奸去蠹，吏畏民悦。明年，改江西
廉访使。南昌岁饥，江西行省难于发粟，纳麟曰：“朝廷
如不允我，当以家赀偿之。”乃出粟以赈民，全活甚众。
平章政事把失忽都贪纵不法，纳麟劾罢之。至顺元
年，拜湖广行省参知政事。元统初，召为刑部尚书，未
至，改江南行台治书侍御史，寻升中丞。至元元年，召
拜中书参知政事，迁同知枢密院事。寻出为江浙行
省右丞。乞致仕，不允。除浙西廉访使，力辞不赴。至正
二年，除行宣政院使。上天竺耆旧僧弥戒、径山耆旧
僧惠洲，恣纵犯法，纳“麟皆坐以重罪。请行宣政院，设
崇教所，拟行省理问官，秩四品，以治僧狱讼。”从之。寻
为江浙行省平章政事。三年，迁河南行省平章政事。
明年，入为中书平章政事。七年，出为江南行台御史
大夫。寻召拜御史大夫。所荐用御史，必老成更事者。
八年，进金紫光禄大夫。请老，不许。加太尉。御史劾罢
之，退居姑苏。十二年，江淮盗起，帝命为南台御史大
夫，纳麟承诏即起，仍命兼太尉，设僚属，总制江浙、江
西、湖广三省军马。诏遣直省舍人《海玉》传旨慰谕之，
纳麟北面再拜曰：“臣虽耄老，敢不黾勉从事，尽馀生
以报陛下。”至则修筑集庆城郭。会江浙杭城失守，淮
南行省平章政事失列门引兵往援，次于采石。纳麟
使止之曰：“闻杭贼易破，不足忧。今宣城危急，先宜以
兵救宣城。”乃调典瑞院使脱火赤率蒙古军应之，大
破贼于堈下门，宣州以安。已而贼陷徽州、广德、常州、
宜兴、溧水、溧阳，蔓延丹阳、金坛、句容，略上元、江宁。游
兵至锺山、集庆，势甚危。纳麟乃力疾治兵，部署士卒，
命治书侍御史左荅纳失理守城中，中丞伯家奴戍
东郊。是时，湖广行省平章政事也先帖木儿军和州，
纳麟遣使求援。也先帖木儿曰：“我奉命镇江北，不敢
往援江东。”纳麟复遣监察御史郑鄈力促其行。也先
帖木儿引步骑度采石，至台城，入候纳麟疾。纳麟喜，
即以其故闻于朝。已而也先帖木儿兵东趍秣陵，杀
贼二千馀人，平湖熟镇，尽复上元、江宁境，乘胜入溧
阳。溧水贼溃奔广德，其据龙潭、方山者奔常州。时江
浙行省平章政事三旦《八》、右丞佛家闾亦引兵来会，
所在群贼皆败，北州郡悉平。十三年，纳麟固请谢事，
从之，命太尉如故，乃退居庆元。十六年九月，诏以江
南行台移置绍兴，复以纳麟为御史大夫，仍太尉。明
年，移治绍兴。十八年，赴召，由海道入朝，至黑水洋，阻
风而还。十九年，复由海道趍直沽、山东俞宝率战舰
断粮道，纳麟命其子《安安》及同舟人拒之，破其众于
海口。八月，抵京师。帝遣使劳以上尊，皇太子亦馈酒
脯。而纳麟感疾日亟，卒于通州，年七十有九。